นายกรัฐมนตรี ร่วมเวทีความร่วมมือทางวิชาการภูมิภาคเอเชีย-แปซิฟิก มุ่งหวังขยายผลด้านการวิจัย ยกระดับองค์ความรู้ใหม่ๆ สู่การพัฒนาเศรษฐกิจ
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม โพสต์ข้อความผ่านเฟซบุ๊กส่วนตัว ใจความว่า การประชุมเขตเศรษฐกิจเอเปค (APEC )ได้เริ่มต้นขึ้นแล้ว ซึ่งมีภารกิจที่สำคัญวันนี้ (16 พ.ย.65) ในช่วงเช้า ได้รับเกียรติให้เป็นประธานการประชุมทางวิชาการ APEC University Leaders’ Forum 2022 (AULF) ภายใต้หัวข้อ “Preventing the Next Pandemic – The Global Partnership Agenda : Government, Business and Research University” ณ จุฬาลงกรณ์มหาวิทยาลัย ซึ่งมุ่งหวังว่าการประชุมนี้จะเป็นเวทีแห่งความร่วมมือทางวิชาการระหว่างกันในภูมิภาคเอเชีย-แปซิฟิก สำหรับแบ่งปันประสบการณ์และแลกเปลี่ยนความคิดเห็น ตลอดจนขยายผลไปถึงการพัฒนาด้านวิทยาศาสตร์ เทคโนโลยี และการวิจัย เพื่อยกระดับองค์ความรู้ใหม่ๆ ที่จะเป็นจุดเปลี่ยนสำคัญ นำไปสู่การขับเคลื่อนและเชื่อมโยงความสัมพันธ์กัน ระหว่างเขตเศรษฐกิจต่างๆ โดยเฉพาะภาคธุรกิจและการศึกษา ช่วยให้เกิดการพัฒนาในทุกมิติของทุกประเทศในภูมิภาค อย่างสมดุลและยั่งยืนสืบต่อไปหลังจากนั้นได้ให้การต้อนรับนายเหวียน ซวน ฟุก (H.E. Mr. Nguyen Xuan Phuc) ประธานาธิบดีแห่งสาธารณรัฐสังคมนิยมเวียดนาม และภริยา ณ ท่าอากาศยานดอนเมือง เพื่อเข้าร่วมการประชุมเอเปค ซึ่งรัฐบาลไทยได้จัดพิธีต้อนรับอย่างเป็นทางการ รวมทั้งหารือทวิภาคีและเป็นเจ้าภาพเลี้ยงอาหารค่ำ ณ ทำเนียบรัฐบาลด้วย